Pixie Hollow Bake Off

Pixie Hollow Bake Off is in Amerikaanske koarte kompjûteranimearre tekenfilm út 2013 ûnder rezjy fan Elliot M. Bour. De film makket ûnderdiel út fan 'e Tinker Bell-filmsearje fan Disney, oer it elfke Tinker Bell, dat oarspronklik betocht waard troch de Skotske auteur J.M. Barrie. De haadrollen yn 'e film waarden fertolke troch stimakteurs Mae Whitman en Giada De Laurentiis. 

Plot
Yn Pixie Hollow, it domein fan 'e elfkes op it magyske eilân Neverland daget Tinker Bell it bak-elfke Gelata út ta in wedstryd om te sjen wa't de bêste taart bakke kin foar it oankomstfeest fan keninginne Clarion. De bak-elfkes meitsje al 399 jier elts jier persiis deselde taart foar it feest, en Tinker Bell fynt dat it wolris wat fariaasje lije kin. Se hat in idee foar in oarsoartige taart, en mei't Gelata help kriget fan 'e oare bak-elfkes, ropt Tinker Bell de help fan har freondinnen Silvermist, Iridessa, Rosetta, Vidia en Fawn yn. Mei syn seizen hawwe se ferstân fan in hiel soad ferskillende dingen, mar bakken is dêr net ien fan. Uteinlik sjocht de taart fan Tinker Bell der letterlik út om op te fretten, mar it docht bliken dat uterlike skyn ferrifelet.

Rolferdieling
haadrollen
 personaazje  akteur/aktrise  Tinker Bell Mae Whitman Gelata Giada De Laurentis (Amerikaanske ferzje)Lisa Faulkner (Britske ferzje)

byrollen
 personaazje  akteur/aktrise  Silvermist Lucy Liu Iridessa Raven-Symoné Rosetta Megan Hilty Vidia Pamela Adlon Fawn Angela Bartys Clank Jeff Bennett Bobble Rob Paulsen Fairy Gary Jeff Bennett Fairy Mary Jane Horrocks keninginne Clarion Anjelica Huston

Produksje
Pixie Hollow Bake Off is in koarte kompjûteranimearre tekenfilm mei in spyldoer fan 6 minuten. Hy waard regissearre troch Elliot M. Bour, nei in senario dat skreaun wie troch Kate Kondell. Jan Hirota produsearre de tekenfilm foar de Disneytoon Studios. De stimmen fan Tinker Bell en har freondinnen waarden ynsprutsen troch deselde stimaktrises dy't dy stimmen ek diene yn 'e lange films fan 'e Tinker Bell-filmsearje. De rol fan Gelata waard yn 'e Britske ferzje ynsprutsen troch Lisa Faulkner en yn 'e Amerikaanske ferzje troch Giada De Laurentis.

Distribúsje
De distribúsje fan Pixie Hollow Bake Off waard fersoarge troch Disney-ABC Domestic Television. De tekenfilm belibbe op 20 oktober 2013 syn premiêre doe't er yn it Feriene Keninkryk útstjoerd waard op it Disney Channel. Yn 2014 waard Pixie Hollow Bake Off as eksklusive bonus tafoege oan 'e blu-rayferzje fan 'e lange tekenfilm Tinker Bell and the Pirate Fairy, yn 'e mande mei tsien oare koarte tekenfilmkes mei elts in spyldoer fan 1-2 minuten. Letter kaam Pixie Hollow Bake Off ek beskikber as (aparte) digitale download, fia Disney Movies Anywhere.

Keppelings om utens
  Offisjele webside fan Pixie Hollow Bake Off
  Ynformaasje oer Pixie Hollow Bake Off yn 'e Internet Movie Database (IMDb)

Kategory:Amerikaanske kompjûtertekenfilm
Kategory:Amerikaanske koarte tekenfilm
Kategory:Amerikaanske fantasyfilm
Kategory:Amerikaanske bernefilm
Kategory:Ingelsktalige film
Kategory:Film fan Disneytoon Studios
Kategory:Film út 2013
Kategory:Film oer in kompetysje
Kategory:Film oer itensieden
Kategory:Film oer pixies